Moció 159/X del Parlament de Catalunya, sobre l’atenció primària de salut

Tram. 302-00221/10

Aprovació

Ple del Parlament

Sessió 45, 27.11.2014, DSPC-P 87

Publicació: BOPC 440

El Ple del Parlament, en la sessió tinguda el 27 de novembre de 2014, d’acord amb l’article 139 del Reglament, ha debatut la Moció subsegüent a la interpel·lació al Govern sobre l’atenció primària de salut (tram. 302-00221/10), presentada per la diputada Núria Segú Ferré, del Grup Parlamentari Socialista, i les esmenes presentades pel Grup Parlamentari de Ciutadans (reg. 93240), pel Grup Parlamentari d’Iniciativa per Catalunya Verds - Esquerra Unida i Alternativa (reg. 94414), pel Grup Parlamentari del Partit Popular de Catalunya (reg. 94458), pel Grup Parlamentari d’Esquerra Republicana de Catalunya (reg. 94463) i pel Grup Parlamentari de Convergència i Unió (reg. 94684).

Finalment, d’acord amb el que estableix l’article 139 del Reglament, ha aprovat la següent

Moció

1. El Parlament de Catalunya constata la necessitat de reforçar l’atenció primària i comunitària com a element nuclear del sistema sanitari i més proper al ciutadà, per a donar resposta a gran part de les necessitats en salut de la població, dotant-la de més capacitat resolutiva –serveis d’atenció especialitzada i proves diagnòstiques–, i com a gestora de fluxos i facilitadora de la continuïtat assistencial amb altres serveis sanitaris i socials.

2. El Parlament de Catalunya, en el marc del desplegament del Pla de salut de Catalunya 2011-2015 i en la línia del que establia el Pla d’innovació de l’atenció primària i salut comunitària del 2007 i de l’aplicació comunitària de tots els plans directors, insta el Govern a:

a) Concretar la cartera de salut pública, liderada des de l’atenció primària, en els centres de salut mateixos i en la comunitat –centres educatius, de lleure, socials i cívics, entre altres.

b) Atorgar al metge de família els instruments diagnòstics necessaris dels processos del seu àmbit assistencial i el seguiment dels processos de trànsit entre nivells assistencials, de manera que es garanteixi que no se superin els temps d’espera màxims.

c) Definir el paper de la infermeria en l’atenció primària, de manera que li permeti exercir el lideratge dels projectes comunitaris, prestar l’atenció dels programes de salut adreçats a infants i adults i fer el seguiment dels malalts crònics, i començar també la prova pilot de prescripció infermera de determinats grups de medicaments que caldrà determinar amb relació a la seva tasca.

d) Atorgar a l’atenció primària la responsabilitat del seguiment i control dels pacients crònics. Els infermers d’atenció primària lideraran el seguiment d’aquests pacients crònics també en el cas d’ingrés des dels centres de salut als centres sociosanitaris i de salut mental, especialment de pacients fràgils i amb malalties cròniques reaguditzades, amb la garantia que el programa d’atenció al pacient crònic no comporti pèrdua de personal d’atenció primària.

e) Generalitzar a tot el territori de Catalunya el model de coordinació i suport en tota l’atenció primària a les patologies mental, osteoarticular i oftalmològica, en un termini màxim de dos anys.

f) Generalitzar progressivament a tot el territori de Catalunya els models de suport específic i expert en l’atenció primària de salut, en els aspectes relacionats amb l’atenció de l’estat nutricional dels pacients i l’atenció fisioterapèutica, i definir-ne un model d’atenció.

g) Presentar-li, en el termini de tres mesos, una proposta que estableixi quines són les especialitats tributàries de participar en el model de suport a fi de resoldre amb els professionals de l’atenció primària la major part dels problemes de salut. Aquesta proposta ha d’incorporar-ne una altra de desplegament d’especialistes itinerants que es basi en les necessitats de la població d’acord amb la piràmide d’edat de les àrees bàsiques de salut.

h) Establir un sistema de col·laboració i integració entre els professionals de l’atenció primària i els especialistes de l’hospital de referència, de manera que permeti i faciliti l’intercanvi d’experiències i la valoració conjunta de casos i que, d’una manera periòdica, regular i programada, els professionals de l’atenció primària puguin participar en les sessions clíniques i en les activitats formatives i de recerca de l’hospital de referència respectiu.

i) Generalitzar progressivament, en el marc de la implantació de les tecnologies de la informació i la comunicació en l’atenció primària, en tot el territori de Catalunya, la teledermatologia i la teleoftalmologia, i desenvolupar en els propers dos anys la generalització de les consultes telemàtiques en els àmbits d’atenció en què això sigui possible. Aquest tipus de consulta ha d’incrementar la resolució dels problemes de salut en temps i qualitat i no ha de substituir l’atenció especialitzada presencial en els casos en què es requereixi.

j) Generalitzar i ampliar, per tal d’atendre tota la demanda, el Programa pacient expert Catalunya.

k) Adoptar les mesures necessàries per tal que:

1r. En casos aguts, els ciutadans siguin atesos per l’equip de salut o els professionals de referència corresponents el mateix dia que sol·licitin l’atenció, sense cap excepció per motiu de la condició administrativa de la persona que la sol·licita.

2n. S’estableixi en l’atenció primària un termini de referència de quaranta-vuit hores d’espera en visites programades per a ésser atès pel metge de família, per l’infermer i pel pediatre de referència.

3. El Parlament de Catalunya insta el Govern a:

a) Continuar desplegant el nou model de farmàcia comunitària, des del punt de vista de la cartera de serveis preventius assistencials i del nou model de pagament i de gestió del medicament i altres productes.

b) Revisar la normativa sobre horaris d’atenció al públic, serveis d’urgència i vacances de les oficines de farmàcia per tal de garantir l’atenció farmacèutica, ampliant-ne al màxim la cobertura horària d’acord amb els municipis afectats per reduccions horàries de centres d’atenció primària, i revisar també els horaris d’atenció primària i l’avaluació dels serveis d’urgència nocturns de les àrees bàsiques de salut.

c) Assignar en el Projecte de llei de pressupostos de la Generalitat per al 2015, a cada àrea bàsica de salut, d’acord amb el sistema capitatiu, una dotació econòmica suficient que permeti garantir, amb qualitat i equitat, el catàleg de prestacions de l’atenció primària i comunitària. S’hi han d’establir d’una manera progressiva les partides finalistes necessàries de les proves complementàries i les visites a especialistes per a garantir els temps màxims que estableixi el nou decret de modificació del Decret 354/2002, i s’hi han d’addicionar també els recursos econòmics i concretar els circuits de derivació que permetin l’ingrés directe de pacients crònics subaguts als centres sociosanitaris.

d) Incrementar el pes relatiu del pressupost d’atenció primària sobre el total del pressupost en salut fins a arribar al nivell del 2010 en un màxim de tres anys.

e) Presentar-li, en el termini de tres mesos, un pla d’inversions 2015-2022 de centres d’atenció primària que prioritzi les inversions compromeses en anteriors plans d’inversions per tal de garantir que aquestes es mantinguin i garantir també la millora de les infraestructures, la renovació tecnològica i la incorporació de noves tecnologies.

4. El Parlament de Catalunya, amb relació als concursos convocats per a la contractació de la gestió dels serveis sanitaris d’atenció primària en l’àmbit de les àrees bàsiques de salut de l’Escala, l’Alt Camp Oest, Barcelona 3A i Vic 2 Sud – en el cas concret de les àrees bàsiques de salut de l’Escala i de l’Alt Camp Oest s’hi ha presentat més d’un licitador–, insta el Govern a anul·lar la resolució d’aprovació del quadre de característiques dels concursos per tal que se’n modifiquin els continguts d’acord amb la Moció 3/X del Parlament de Catalunya, sobre les polítiques de salut, i, especialment, pel que fa referència a:

a) Els plecs de condicions, per tal que la solvència tècnica s’adeqüi a l’objecte del contracte, és a dir, a la gestió de serveis d’atenció primària.

b) Els criteris de valoració subjectius, d’acord amb el contingut de l’informe relatiu a la Moció 3/X del Grup de Treball sobre Contractació Pública, respecte als criteris de valoració de l’autonomia de gestió, organitzatius i corporatius amb un ús de la fórmula «fins a un màxim d’X punts» per a assignar puntuació a cada criteri i subcriteri.

5. El Parlament de Catalunya insta el Govern a garantir, en qualsevol cas, pel que fa referència al punt 4:

a) Els serveis essencials que es presten als usuaris de la xarxa pública, de manera que no hi hagi pèrdua d’equitat en l’accés ni disminució en la qualitat dels serveis, com ara els d’urgències, l’assistència domiciliària i els serveis d’especialitats, i de manera que la medicació dels pacients no es redueixi seguint criteris d’estalvi econòmic.

b) La mateixa qualitat assistencial i el mateix nombre de professionals.

6. El Parlament de Catalunya insta el Govern a evitar la convocatòria de concursos públics per a la gestió de les àrees bàsiques de salut que actualment estan en règim de concessió quan fineixin aquestes concessions, aplicant i desplegant les mesures previstes en l’informe relatiu a la Moció 3/X del Parlament de Catalunya del Grup de Treball sobre Contractació Pública.

7. El Parlament de Catalunya insta el Govern a elaborar un informe sobre el nombre d’àrees bàsiques de salut que estan sotmeses a processos de concurs, en què se n’indiqui la data de venciment i s’estudiïn les diferents alternatives per a evitar que el servei d’atenció primària surti a concurs, tenint present i respectant la disposició addicional desena de la Llei 15/1990, del 9 de juliol, d’ordenació sanitària de Catalunya, per mitjà de:

a) L’aplicació del concepte que apareix en la Llei de contractes del sector públic «mitjà propi», «assimilat» o entitats de base municipalista per a centres de titularitat pública, impulsant els canvis necessaris.

b) El desplegament del Decret 196/2010, del 14 de desembre, del sistema sanitari integral d’utilització pública de Catalunya (Siscat), per tal de consolidar la xarxa d’atenció primària i comunitària.

8. El Parlament de Catalunya insta el Govern a impulsar els canvis legislatius i normatius necessaris, tant en l’àmbit de Catalunya com de l’Estat espanyol, per a evitar la convocatòria de concursos públics per a la gestió de les àrees bàsiques de salut. Prèviament, s’ha d’iniciar un treball amb els agents del sector i els grups parlamentaris per a assolir el màxim consens, consens que s’ha de veure reflectit també al Parlament de Catalunya.

9. El Parlament de Catalunya insta el Govern a presentar, dins l’any 2015, a la Comissió de Salut d’aquest Parlament l’estudi sobre les possibilitats reals que les empreses públiques i els consorcis públics puguin gestionar equips d’atenció primària mitjançant l’establiment d’aliances.

Palau del Parlament, 27 de novembre de 2014

El secretari tercer La presidenta

Josep Rull i Andreu Núria de Gispert i Català